**Gwers 10** – Y bachgen bach yn y dyrfa fawr

**Gweddi**: Argwydd, yn hanes cyfraniad y bachgen bach, ar goll ynghanol tyrfa mor fawr, dyro i ni weld ein cyfle a’n cyfrifoldeb i gynnig ein hunain yn dy wasanaeth. Defnyddia ni i’th bwrpas ac er dy glod. Amen.

**Darllen:** Ioan 6:1–15

**Cyflwyniad**

Prin yw’r enghreifftiau o ddigwyddiadau neu ddamhegion sy’n cael eu hadrodd ym mhob un o’r pedair efengyl, ond mae Porthi’r Pum Mil yn un ohonynt. Eto, nid yw’r manylion yn gwbl gyson chwaith, a pha ryfedd? Roedd ffynonellau’r awduron yn amrywiol ac roedd deng mlynedd ar hugain o wahaniaeth yn y cyfnod ysgrifennu. Nid yr un oedd eu cynulleidfaoedd targed, ac roedd eu hamgylchiadau’n sicr o fod yn wahanol. Byddai llawer wedi digwydd rhwng cyhoeddi Efengyl Marc yn 65 OC ac ysgrifennu efengylau Mathew a Luc, ddeg i bymtheg mlynedd yn ddiweddarach, ac roedd Ioan yn hwyrach fyth. Ar wahân i gwymp Jerwsalem yn 70 OC, roedd ofn a therfysg yn y tir a chwyldro o fath yn sicr yn y gwynt.

Byddai Porthi’r Pum Mil wedi bod yn dipyn o ddigwyddiad yn ein cyfnod ni, heb sôn am ardal ddigon gwledig ar gyrion pellaf ymerodraeth Rhufain yn 31 OC. Pwy fyddai’n disgwyl gweld cynulleidfa yn aros am amser mor hir? Ond roeddent wedi cael profiad o awel iachach yn eu ffroenau nag awelon môr a mynydd. Awel Duw yn eu plith oedd yr awel hon, a byddent yn dilyn beth bynnag y gost. Yn eu plith roedd crwt bach dienw, nad yw Mathew, Marc na Luc yn cyfeirio ato o gwbl, ond bod Ioan wedi cofio am y plentyn. Snac crwt bach wedi dilyn y dyrfa oedd y pum torth a’r ddau bysgodyn. Rhyfeddod yr hanes oedd bod Iesu wedi rhoi trefn ar y bobl, a throi’r annigonol i fod yn fwy na digon. A’r Efengylwyr yn pwysleisio bod Iesu yn darparu ar gyfer ei bobl, beth bynnag yw maint y cythlwng.

**Myfyrdod**

Pa enghreifftiau o lyfrau hanes ein bywydau personol neu o hanes y ddynoliaeth sy’n portreadu’r annigonol a’r amhosibl mewn bywyd? Beth bynnag ein cynnydd mewn gwybodaeth, gallu a grym, rydym yn dal yn annigonnol, yn anghenus ac yn sylfaenol wan. Dyw’r dyhead mwyaf, na’r deisyfiad taeraf, ddim yn mynd i gyrraedd pwynt llwyddiant. Dyw ein cariad llwyraf byth yn berffaith. Ar ein mwyaf ysbrydol, rydym yn cydnabod yr elfennau bydol, dynol a hunanol ynom. Yn ein profiadau o fod â’n cefnau yn erbyn y wal, fel y dywedir yn Saesneg, mae’r anffyddiwr yn gweddïo am achubiaeth o rywle. Yn hanes yr Hebreaid yn ffoi o’r Aifft yng nghyfnod Moses, mae anobaith yn gwasgu ac yn galw ar Dduw am ymyrraeth wyrthiol.

Beth yw ein stori ni, ac i ba raddau mae ein ffydd yn ddigon i ymddiried yng ngallu Duw? ‘Rhowch chwi rywbeth iddynt i’w fwyta,’ meddai Iesu wrth ei ddisgyblion. ‘Pe byddai gennym ddigon o arian, a phe bai darparwyr bwyd o fewn cyrraedd, allen ni ddim ond estyn briwsion.’ Ac mae Iesu yn cymryd y cam o ddarparu: ‘Duw’n darpar o hyd at raid dynol-ryw, / yw’n cysur i gyd a’n cymorth i fyw’. Efallai mai’r pwynt a gollodd y tri Efengylydd cyntaf oedd mai bachgen bach a ddaeth â’r snac i ochr y mynydd – y diniweitiaf, y lleiaf, a’r anamlwg o blith y miloedd. Dilyn y dyrfa wnaeth ef, heb feddwl a heb wybod, ac fe ddarparodd Iesu ar gyfer miloedd yn sgil y cyfraniad hwn gan blentyn bach. Cawn sylwi eto ar bwysigrwydd plant i’r Iesu, ond yma un plentyn sy’n hawlio lle wrth ymyl Iesu. Sawl plentyn nad ydym yn ei glywed a’i weld? Allai byrbryd plentyn fyth ddigoni un dyn, heb sôn am y dyrfa, ond yng ngeiriau’r gân gyfoes: ‘Ond pan dry yr un yn gannoedd ac yn filoedd, / cawn weld y dydd yn dod, cawn weld y dydd yn dod’. O ganol ein hofnau a’n hannigonolrwydd heddiw, beth yw natur ein breddwydion a maint ein dyheadau?

**Gweddi**

Cymorth ni, nefol Dad, i weld ehangder dy weledigaeth a phrofi mwy o’r sicrwydd bendigaid hwnnw sy’n mentro gan gredu bod Iesu yng nghanol ein byd. Amen.

**Trafod ac ymateb**

* A oes perygl inni golli enghreifftiau o gyfraniad yr unigolyn ynghanol tyrfaoedd byd?
* Beth fyddai’r rhesymau posibl i Iesu ddweud wrth y disgyblion, ‘Rhowch chwi rywbeth iddynt i’w fwyta’. Ai cyfrannu’n sylweddol i’r asiantaethau dyngarol ddylem ei wneud pan fydd argyfwng byd-eang, neu weddïo’n daerach?
* Beth, dybiwch chi, oedd gan y 5,000 i’w ddweud ddydd Gwener y Groglith, a beth ar fore’r Pasg?